Bornholm

Bornholm (uttales på dansk med trykk på siste stavelse, Bornholm) er Danmarks østligste øy og kalles også for «solskinsøen» eller «klippeøen». Klipper er vanlige, og øyas høyeste punkt er Rytterknægten, 162 moh. Øya hører inn under Bornholms regionskommune. Bornholm har et areal på 588,5 km² og har 39535 innbyggere i 2022. Geografi Øya har form som en rombe eller firkant der hver side er ca. 30 km lang, noe som gjør den til et egnet utfluktsmål med sykkel. De tidligere bornholmske jernbaners gamle traseer er tilrettelagt som sykkelveier og snor seg gjennom terrenget med svake stigninger. Alle større byer på øya ligger ved kysten og har en havn, med ett unntak: Aakirkeby. Den største byen på øya heter Rønne og ellers følger Hasle, Allinge, Sandvig, Gudhjem, Svaneke og Nexø. Øyas høyeste punkt Rytterknægten er med sine 162 meter over havet Danmarks sjuende høyeste punkt. Historie Bornholm ble frigjort og okkupert av sovjetiske styrker i de siste dagene av andre verdenskrig. 5. mai 1945 var resten av Danmark og Vest-Europa fritt igjen etter årelang tysk okkupasjon; men på Bornholm nektet den tyske kommandanten Gerhard von Kamptz (1902-98) å overgi seg, og 7. mai ankom general Rolf Wuthmann (1893-1977) fra Østpreussen med ordre fra admiral Dönitz om å holde Bornholm, slik at Østersjøen forble åpen så de siste tyske troppene kunne evakueres trygt fra østfronten. På sovjetisk område overga tyskerne seg først 9. mai 1945. General Eisenhower hadde godtatt at Bornholm ble russisk okkupasjonssone; den allierte overkommando ville for enhver pris unngå konfrontasjon med sin sovjetiske allierte. 5. mai 1945 ble den tyske offiseren Georg Henschel stilt for standrett på Bornholm. 24. april kom han med mennene sine fra Kurland. Henschel var skadet og lå på det tyske lasarettet. Han sa seg enig med offiseren Walther von Seydlitz-Kurzbach (1888-1976) som hadde sittet i sovjetisk krigsfangenskap siden 1943, og i radiosendinger oppfordret tyske soldater til å oppgi videre kamp. Lasarettets sykepleierske sørget for at von Kamptz fikk høre Henschels utsagn. Henschel ble arrestert, og etter kort forhandling dømt til døden for defaitisme - enda krigen var tapt og avsluttet på vestfronten. Bornholms nestkommanderende, Fregattenkapitän Robert von Morath, ba om at Henschel ble benådet; men von Kamptz avslo, for i så fall var det «begynnelsen til enden». «Enden? Vi er jo der!» svarte von Morath. Men Henschel ble skutt tidlig nesten morgen, og alle tyske offiserer på Bornholm beordret til å møte. Henschel ble gravlagt i skogen uten kiste, og sporene slettet. 8. mai 1945 landet en liten sovjetisk styrke på 200 mann på Bornholm. De mer enn 11 000 tyske soldatene ga beskjed om at de bare ville overgi seg til vestmaktene. Den russiske styrken stilte et ultimatum: Overga tyskerne seg ikke, ble det kamp. 9. mai overga general Wuthmann Bornholm, men først etter kamper der tyskere forsøkte å bryte igjennom mot vest; ti tyske skip ble senket, og 16 fly skutt ned. I tillegg var Nexø og Rønne smadret av sovjetiske bombeangrep; ti sivile omkom. von Morath skrev en beretning om overgivelsen av Bornholm. Ifølge sovjetiske myndigheter ble Bornholm inntatt fordi den lå øst for delelinjen mellom Sovjetunionen og vestmaktene i Tyskland. Den sovjetiske kommandanten lovet danske myndigheter at de sovjetiske styrkene skulle trekkes ut så snart den militære situasjonen i Tyskland var avklart. Omkring 3 000 hus i i Nexø og Rønne ble ødelagt under bombingen. Sovjetunionen ønsket at en felles dansk-sovjetisk kommisjon skulle administrere seilingsledene mellom Østersjøen og Nordsjøen (dette ble ikke noe av). Ved avslutningen av den sovjetiske okkupasjonen i 1946 la Sovjetunionen i en diplomatisk note til grunn at Bornholm bare skulle overtas av dansk militær. Sovjetunionen mente at Danmark med dette forpliktet seg til ikke å tillate fremmede styrker på Bornholm, og heller ikke la Bornholm inngå i allierte øvelser. De siste sovjetiske styrkene forlot Bornholm 4. april 1946 etter diplomatisk korrespondanse mellom danske og sovjetiske myndigheter. Under andre verdenskrig diskuterte den sovjetiske ledelsen muligheten for sovjetisk base på Bornholm. Næringsliv Tidligere var fiske en viktig del av det bornholmske næringslivet, og røkt laks og røkt sild fra Østersjøen var nesten verdenskjente. Men forurensning i vannet har begrenset disse aktivitetene, selv om turister stadig kan smake ferske røkevarer fra havet i Allinge, Gudhjem (for eksempel Sol over Gudhjem), Svaneke, Aarsdale og Nexø. Turisme utgjør en viktig del av inntekten i moderne tid, hvilket skyldes mange utfluktsmål, blant annet: Hammershus Skogen Almindingen med Rytterknægten, Ekkodalen og Rokkestenen Stranden ved Dueodde Klippepartier mellom Hasle og Hammershus, Jons Kapel Rundkirkene i Østerlars kirke , Sankt Ols kirke, Nylars kirke og Ny kirke 14 visent nær Åkirkeby tiltrekker 100.000 besøkere årlig. Hver sommer kommer det rundt 10-30.000 mennesker for å delta på Folkemøde. Selv om handelsstanden er positiv har det lagt enorme slitasjer på infrastrukturen på øyen og særlig rundt Allinge hvor hovedscenen er. Forfatteren Martin Andersen Nexø flyttet til Bornholm fra Sverige som barn, og maleren Oluf Høst er født på Bornholm. Byer Borholms største byer sortert etter innbyggertall pr. 1. januar 2009: Befolkningsutvikling Befolkningsutviklingen på Bornholm, fra 1850 til 2011. Se også Bornholmsk Referanser Eksterne lenker (da) Offisielt nettsted (en) Bornholm – kategori av bilder, video eller lyd på Commons Bornholms Regionskommune Nettavisen Bornholm.nu Karl M. Kofoed: Bornholms kirkehistorie 1617-1933 Kart over Bornholm Arkivert 21. august 2004 hos Wayback Machine.